Gymnázium Pierra de Coubertina

Gymnázium Pierra de Coubertina je piešťanské gymnázium pomenované podľa Pierra de Coubertina, zakladateľa novodobých olympijských hier.

Gymnázium bolo založené v roku 1936 ako Spolkové československé reálne gymnázium v Piešťanoch. Odvtedy ho absolvovalo vyše 10 000 študentov. Súčasný názov prijala škola v roku 2002. Na škole funguje štvorročné, päťročné-bilingválne aj osemročné štúdium. Popri škole tiež funguje folklórny súbor Máj, založený v roku 1996.

Študenti sa počas štúdia podieľajú aj na tvorbe školského časopisu Gymnazista. Časopis vznikol v roku 1971 a spolu so študentmi, redaktormi, šéfredaktormi a finančnou situáciou sa menila jeho forma, vzhľad, grafická stránka a kvalita papiera. Najväčší rozmach zažil v rozmedzí rokov 1983 až 1986, kedy sa striedavo umiestňoval na prvých priečkach v súťažiach školských časopisov. V školskom roku 2003/2004 skončilo gymnázium na prvom mieste zo 129 gymnázií, čo sa týka externej formy maturity a o rok neskôr ho ministerstvo školstva vyhlásilo za najlepšie gymnázium na Slovensku.

Od školského roku 2014/2015 na škole funguje aj školská psychologička, ktorá pomáha riešiť ťažkosti študentov, a v školskom roku 2015/2016 sa otvára bilingválne štúdium.

Neoficiálnou skratkou gymnázia je GYPY.

 Budova 
Gymnázium pôvodne sídlilo v dvoch prenajatých budovách na Poštovej ulici. V roku 1937 Matica školská - príspevková organizácia založená na podporu gymnázia - zakúpila pre potreby gymnázia budovu Nový svet na Štefánikovej ulici, kde dnes sídli základná umelecká škola. V roku 1941 sa uskutočnilo slávnostné odovzdanie budovy bývalého hotela Metropol na Rázusovej ulici, ktorú Matica školská kúpila s finančnou pomocou obce Piešťany a Trenčianskej župy za 590-tisíc korún a adaptovala na školské ciele. V dvojposchodovom objekte bolo osem tried, telocvičňa, kresliareň, kabinety a vedľa školy priestranný školský dvor. MAMRÁKOVÁ, Margita. Gymnázium založili pred 80 rokmi Šindelár, Loubal a Winter. In: Piešťanský týždeň, 5.11.2016. Prístup 2017-10-21

Od roku 1953 škola sídli v súčasnej budove, v objekte bývalej ľudovej a meštianskej školy na Námestí SNP č. 9. Stavba s neorenesančnými prvkami, ktorá dominuje námestiu, je postavená podľa projektu pražského architekta Ladislava Skřivánka, vybudovala ju piešťanská firma Berta & Kováč v roku 1926.

Nedostačujúca malá telocvičňa sa doplnila modernou viacúčelovou telocvičňou – začala sa stavať v roku 1999 a dokončená a otvorená bola v septembri 2001. V telocvični mal domovský stánok aj basketbalový klub Piešťanské Čajky predtým, ako bola otvorená Diplomat aréna. V školskom roku 2001/2002 sa položili základy šesťtriednej budovy pôvodne pre osemročné štúdium so štyrmi apartmánmi a spoločenskou miestnosťou, do užívania bola odovzdaná na začiatku školského roka 2002/2003.

V súčasnosti majú študenti k dispozícii vynovený vonkajší areál s bežeckými dráhami, dvoma basketbalovými ihriskami a plochou na najrôznejšie hry. Počas hodín telesnej výchovy za priaznivého počasia využívajú aj priestory futbalové štadióna v Piešťanoch. Nechýba ani posilňovňa ani relaxačná miestnosť.

 Riaditelia 
Zoznam nie je kompletný.

 19361938 Ján Koesl
 1939Jozef Árvay
 1943Jozef Oravský
 1944Martin Červenka
 19621987 Ján Chlapíkhttp://www.piestany.sk/mesto/o-meste-1/kronika-mesta/
 19871991 PhDr. Milan Lihan
 1991/1992Mgr. Marián Nádašský
 19922014 Mgr. Ivan LuknárRiaditeľ gymnázia dostal najvyššie ocenenie. In: Piešťanský týždeň, 10.5.2014. Prístup 2017-10-21
 20142019 Mgr. Miroslava Hanková
 20192019 RNDr. Jana Dugátová, CSc. (poverená riadením)
 sep. 2019 dec. 2019 Mgr. Stanislava Šimová (poverená riadením)
 2020 Mgr. Radim Urban

 Absolventi 
Na škole okrem iných študovali aj športovci Martina Moravcová, Marcela Erbanová a Ján Šlahor, ktorí sa zúčastnili letných olympijských hier v Sydney. Medzi ďalších úspešných športovcov patria držiteľ slovenského rekordu v hode diskom a olympionik Jaroslav Žitňanský či plavec Ľudovít Komadel, ktorý vyrovnal v decembri 1945 svetový rekord na 400 m prsia. Na gymnáziu študoval aj herec Stanislav Štepka. 

Vynikajúce výsledky dosiahli mnohí žiaci školy vo vedomostných súťažiach a olympiádach aj na medzinárodnej úrovni. Školu na medzinárodných olympiádach reprezentovali a získali aj medailové ocenenia Tomáš Bzdušek, Boris Fačkovec, Lukáš Konečný, Jakub Konečný, Andrea Pločeková, Mikuláš Krupa, Ondrej Beláň, Jozef Bucko či Marián Poturnay.

 Referencie 

 Iné projekty 

 Externé odkazy 
 Webová stránka školy
 Časopis Gymnazista

Kategória:Gymnáziá na Slovensku
Kategória:Organizácie založené v 1936
Kategória:Školy v Piešťanoch